CELEX: C2004/168/12
Language: el
Date: 2004-06-26 00:00:00
Title: Υπόθεση T-132/04: Προσφυγή-αγωγή του André Bonnet κατά του Δικαστηρίου των Ευρωπαϊκών Κοινοτήτων, που ασκήθηκε στις 2 Απριλίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/7
            
         Προσφυγή-αγωγή του André Bonnet κατά του Δικαστηρίου των Ευρωπαϊκών Κοινοτήτων, που ασκήθηκε στις 2 Απριλίου 2004
   (Υπόθεση T-132/04)
   (2004/C 168/12)
   Γλώσσα διαδικασίας: η γαλλική
   Ο André Bonnet, κάτοικος Saint Pierre de Vassols (Γαλλία), εκπροσωπούμενος από τον δικηγόρο Hervé de Lepinau, με τόπο επιδόσεων στο Λουξεμβούργο, άσκησε στις 2 Απριλίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή-αγωγή (στο εξής: προσφυγή) κατά του Δικαστηρίου των Ευρωπαϊκών Κοινοτήτων.
   Ο προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει τις αποφάσεις της 11ης Φεβρουαρίου 2004 και της 4ης Μαρτίου 2004, καθώς και την απόφαση με την οποία διορίστηκε άλλο πρόσωπο στη θέση την οποία έπρεπε να καταλάβει ο προσφεύγων·
            
         
               —
            
            
               να κρίνει ότι η πρόσληψη της 4ης Φεβρουαρίου 2004 πρέπει να αρχίσει να ισχύει πλήρως από την 1η Μαρτίου 2004·
            
         
               —
            
            
               να υποχρεώσει το Δικαστήριο των Ευρωπαϊκών Κοινοτήτων να καταβάλει στον προσφεύγοντα το ποσό των 100 000 ευρώ ως χρηματική ικανοποίηση για την ηθική του βλάβη, καθώς και το ποσό των 5 000 ευρώ μηνιαίως από την 1η Μαρτίου και μέχρι την πραγματική ανάληψη καθηκόντων εκ μέρους του προσφεύγοντος·
            
         
               —
            
            
               επικουρικώς, στην περίπτωση κατά την οποία η απόφαση του Πρωτοδικείου δεν θα καθιστούσε αναπόφευκτη την εκ μέρους του προσφεύγοντος ανάληψη καθηκόντων, να υποχρεώσει το Δικαστήριο των Ευρωπαϊκών Κοινοτήτων να καταβάλει στον προσφεύγοντα το συνολικό ποσό των 260 000 ευρώ, πλέον νομίμων τόκων, από της ασκήσεως της παρούσας προσφυγής·
            
         
               —
            
            
               εν πάση περιπτώσει, να καταδικάσει το Δικαστήριο των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα:
   Ο προσφεύγων έθεσε υποψηφιότητα για τη θέση lecteur d'arrêts (υπαλλήλου επιφορτισμένου με τη γλωσσική επιμέλεια των δικαστικών αποφάσεων) στο γραφείο του Προέδρου του Δικαστηρίου. Κατά τον προσφεύγοντα, η υποψηφιότητά του προκρίθηκε μετά το πέρας της επιλογής, αλλά, κατόπιν των προσβαλλομένων αποφάσεων, δεν διορίστηκε στην εν λόγω θέση.
   Προς στήριξη της προσφυγής του, ο προσφεύγων προβάλλει την αναρμοδιότητα του προϊσταμένου του γραφείου να ενεργεί όσον αφορά τον διορισμό εισηγητή σε γραφείο δικαστή στο Δικαστήριο. Ο προσφεύγων προβάλλει επιπλέον παράβαση ουσιώδους τύπου, όπως είναι η αρχή του παραλληλισμού των τυπικών διαδικασιών, έλλειψη αιτιολογίας και προσβολή των δικαιωμάτων άμυνας. Ο προσφεύγων προβάλλει επίσης προσβολή των κεκτημένων δικαιωμάτων, παραβίαση της αρχής της μη αναδρομικότητας και της αρχής της ασφαλείας δικαίου, καθώς και παραβίαση της αρχής του σεβασμού της ιδιωτικής ζωής και της αρχής της πολιτικής ουδετερότητας. Τέλος, ο προσφεύγων προβάλλει κατάχρηση εξουσίας.